SL Uradni list Evropske unije C 85/13

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2008/C 85/10)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„SAN SIMÓN DA COSTA“

ES št.: ES/PDO/005/0359/19.08.2004

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Subdirección General de Calidad y Promoción Agroalimentaria — Dirección General de Industria Agroalimentaria y Alimentación — Secretaría General de Agricultura y Alimentación del Ministerio de Agricultura, Pesca y Alimentación. España Naslov: Paseo Infanta Isabel, 1 E-28071 Madrid Tel.: (34) 913 47 53 94 Telefaks: (34) 913 47 54 10 E–naslov: —

2. Vlagatelj:

Naziv: D. Javier Piñeiro López (Quesería AS Fontelas) y otros productores Naslov: Lobán, 3 E-San Simón da Costa, Vilalba (Lugo) Tel.: (34) 982 52 57 88 Telefaks: (34) 982 52 57 88 E–naslov: as_fontelas@wanadoo.es Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.3 – Siri

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv: „San Simón da Costa“

4.2 Opis: Sir, proizveden iz kravjega mleka, z naslednjimi značilnostmi:

— Oblika: hruškaste do kroglaste oblike s koničastim koncem.

— Skorja: dimljena, trda, neelastična, 1–3 mm debela, rumeno-okraste barve in nekoliko mastna.

— Sredica: fine teksture, mastna, poltrda, polelastična in kompaktna, bele do rumene barve, lahko se reže, je značilnega vonja in okusa.

— Luknje: ima malo lukenj, ki so okroglaste in nepravilnih oblik, različnih velikosti, vendar manjše od pol graha.

— Suha snov: najmanj 55 %.

— Maščobe: najmanj 45 % in največ 60 % suhe snovi.

— pH: med 5 in 5,6.

Sir, ki ima to označbo porekla, se trži v dveh velikostih:

veliki, ki se stara najmanj 45 dni, s končno težo med 0,8 in 1,5 kg ter višino 13 do 18 cm.

mali ali „bufón“, ki se stara najmanj 30 dni, s končno težo med 0,4 in 0,8 kg ter višino 10 do 13 cm.

4.3 Geografsko območje: Mleko, ki se uporablja za sire z zaščiteno označbo porekla „San Simón da Costa“, se tako kot sami siri, proizvaja na geografskem območju regije Terra Chá, ki jo sestavljajo naslednje občine v provinci Lugo: Vilalba, Muras, Xermade, Abadín, Guitiriz, Begonte, Castro de Rei, Cospeito in A Pastoriza.

4.4 Dokazilo o poreklu: Za proizvodnjo sirov z zaščiteno označbo porekla „San Simón da Costa“ se lahko uporabi le mleko z ustrezno registriranih živinorejskih gospodarstev.

Prav tako lahko nosijo zaščiteno označbo porekla „San Simón da Costa“ le siri, ki se proizvajajo, starajo in dimijo v sirarnah in obratih za staranje in dimljenje, vpisanih v register, ki ga vodi nadzorni organ.

Za zagotovitev skladnosti s specifikacijami nadzorni organ vodi registre pregledov živinorejskih gospodarstev, sirarn in obratov za staranje. Pregledi se bodo opravili pri vseh fizičnih in pravnih osebah, katerih premoženje, objekti in proizvodi so vpisani v registre, za zagotovitev, da vsi proizvodi z zaščiteno označbo porekla „San Simón da Costa“ izpolnjujejo zahteve specifikacije.

Pregledi bodo vključevali preverjanje živinorejskih gospodarstev in objektov ter dokumentacije in analiz surovin in sirov. Kjer se bo ugotovilo, da surovine ali siri niso bili proizvedni v skladu s specifikacijo ali pa imajo siri nepravilnosti oziroma kažejo večje znake kvarjenja, se siri ne smejo tržiti pod zaščiteno označbo porekla „San Simón da Costa“.

Sir z zaščiteno označbo porekla „San Simón da Costa“ bo imel tudi oštevilčeno sekundarno etiketo, ki jo izda, preveri in podeli nadzorni organ.

4.5 Metoda pridobivanja: Siri se proizvajajo iz surovega ali pasteriziranega, polnomastnega, naravnega mleka krav pasme Rubia gallega, pardo alpina in frisona ali krav križank teh pasem na gospodarstvih, vpisanih v register zaščitenih označb porekla. Mleko ne vsebuje mleziva ali konzervansov in mora izpolnjevati splošne zahteve zakonodaje.

Za mleko ne sme veljati nobena oblika standardizacije in je pravilno skladiščeno na temperaturi nižji od 4 °C, da se prepreči razvoj mikroorganizmov. Proizvodnja sira se ne sme začeti pozneje kot v 48 urah po molzenju. Proizvodnja vključuje naslednje postopke:

Koagulacija: to sproži sirilo, katerega aktivni sestavini sta encima kimozin in pepsin. Uporabijo se mlečne kvasovke različne vrste Lactococcus lactis, Streptococus cremoris in Streptococus lactis. Spodbujata se predelava in uporaba avtohtonih sevov. Mleko koagulira v 30 do 40 minutah pri temperaturi med 31 in 33 °C, razen kadar se uporabi surovo mleko, pri čemer se prilagodita čas na 30 do 35 minut in temperatura na 28 do 32 °C.

Rezanje: sesirjeno mleko se nareže, tako da se oblikujejo zrna s premerom 5 do 12 mm.

Oblikovanje: sesirjeno mleko se vstavi v modele zahtevane oblike in velikosti za proizvodnjo sira z lastnostmi, ki so potrebne za certificiran proizvod.

Stiskanje: sir se v stiskalnicah stiska toliko časa, kot je potrebno, odvisno od pritiska, ki se uporabi, in velikosti sira. Sir se zavije v bombažno krpo, da se lažje izloči sirotka in oblikuje gladka skorja.

Soljenje: sir se za največ 24 ur potopi v solnico s koncentracijo 14 do 17 %.

Zorenje: velik sir zori najmanj 45 dni po soljenju, mali sir („bufón“) pa 30 dni. Sir se med zorenjem obrača in čisti, da pridobi svoje značilne lastnosti.

Potopitev v kad proti plesnenju: to je neobvezni postopek, pri katerem se sir potopi v kad z oljčnim oljem ali drugim odobrenim proizvodom za upočasnitev nastanka plesni.

Dimljenje: sir se dimi toliko časa, kot je potrebno, da pridobi značilno barvo, pri čemer je treba zagotoviti, da ne pride v stik z ognjem. Vedno se uporabi brezov les brez lubja.

Da se zagotovi kakovost in sledljivost proizvoda, je treba zaščiten sir splošno tržiti kot cel sir v embalaži, ki jo odobri nadzorni organ. Vendar lahko nadzorni organ odobri trženje v kosih in rezanje na prodajnem mestu, če je v ta namen vzpostavljen sistem spremljanja, ki zagotavlja poreklo, kakovost, odlično hranjenje kakovosti in je potrošniku ustrezno predstavljen na način, ki ne dopušča nobene nejasnosti.

4.6 Povezave:

Zgodovinska:

Legenda pravi, da poreklo sirov „San Simón da Costa“ sega v čase Keltov plemena castreña v gorah Sierras de Carba in Xistral. Izročilo tudi pravi, da so sir zaradi njegovega značilnega okusa in dolgega roka trajanja v rimskih časih z ladjami vozili v Rim. Kasneje so ga uporabljali za plačevanje stanarin in desetin fevdalnim gospodom in cerkvi.

Naravna:

Regija Terra Chá je ena najbolj prostranih in dobro opredeljenih regij v Galiciji, ki ima zaradi ravne pokrajine zelo visoko stopnjo enovitosti, katero zmotijo le gore, ki jo obdajajo.

Vpliv geografskega okolja na posebnosti sira.

Na razlikovalne značilnosti sira „San Simón da Costa“ vplivajo številni dejavniki, povezani z geografskim okoljem:

(a) Prvič, geografsko okolje je naklonjeno obilni in visokokakovostni rasti živinske krme, ki jo sestavljajo avtohtone trave (seme mačjega repa, medena trava, bilnica in ljulka) ter zrna stročnic (lotos, detelja in lucerna), prilagojene na vlago in temperaturne razmere na območju.

(b) Mleko se proizvaja na malih, družinskih kmetijah, ki uporabljajo tradicionalne metode reje živine. Živali avtohtonih pasem še vedno predstavljajo znaten delež čred, zaradi česar ima proizvedeno mleko visoko kakovost in svojstvene lastnosti. Poleg tega se živali krmijo s travami in krmo, ki se pridela na kmetiji, in ob ugodnih vremenskih razmerah s pašo. Koncentrirana krma se kot dodatek potrebam živali po energiji kupi le v primeru pomanjkanja običajnih vrst krme. Krma mora, kolikor je mogoče, prihajati iz opredeljenega območja. Ta tradicionalni model, pri katerem se surovine, ki ne izvirajo s kmetije, uporabljajo v najmanjši možni meri, pripomore k rentabilnosti teh malih, družinskih kmetij. Mleko, proizvedeno na teh kmetijah, je zaradi svojih značilnosti idealno za proizvodnjo sira. Znanstveno dokazano je, da naravnejši načini proizvodnje in krmljenja živali izboljšajo hranilno kakovost mleka, saj se poveča vsebnost CLA (konjugirane linolne kisline) in vsebnost maščobnih kislin omega-3 v profilu lipidov; saj več trave ko krava poje, večja je vsebnost zdravih prehranskih maščob, kar vpliva na značilnosti sira.

(c) V naravnem okolju je veliko brezovih dreves, katerih les se uporablja za dimljenje sira, ki mu da značilno barvo in vonj.

(d) Nazadnje, kmetje te regije so podedovali dolgo tradicijo proizvodnje sira z njemu edinstvenimi lastnostmi, kot sta posebna in tradicionalna oblika in barva, po kateri je takoj razpoznaven; med potrošniki njihov proizvod uživa velik ugled in veljavo.

4.7 Nadzorni organ:

Naziv: Dirección General de Producción, Industrias y Calidad Agroalimentaria Naslov: Edificio Administrativo San Caetano, Santiago de Compostela Tel.: (34) 981 54 47 77 Telefaks: (34) 981 54 57 35 E–naslov: —

4.8 Označevanje: Po potrditvi, da sir ustreza specifikaciji in ustreznim predpisom, mora imeti sir, ki se trži z zaščiteno označbo porekla „San Simón da Costa“, oštevilčeno zaščitno oznako, etiketo ali sekundarno etiketo, ki jo odobri in izda nadzorni organ, zaporedno črkovno-številčno oznako in uradni logotip označbe porekla.

Besede „zaščitena označba porekla San Simón da Costa“ morajo biti navedene na etiketi in na sekundarni etiketi.

Na nalepki mora biti označeno, ali je sir proizveden iz surovega ali pasteriziranega mleka.

(1) UL L 93, 31.3.2006, str. 12.